A BIZOTTSÁG HATÁROZATA
(2005. február 9.)
a TRACES-rendszer bevezetéséről és a 92/486/EGK határozat módosításáról szóló 2004/292/EK határozat módosításáról
(az értesítés a B(2005) 279. számú dokumentuimmal történt)
(EGT vonatkozású szöveg)
(2005/123/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 20. cikke (3) bekezdésére,
tekintettel az állat-egészségügyi behozatali eljárások számítógépesítéséről (Shift-program), és a 90/675/EGK, 91/496/EGK, 91/628/EGK irányelv, illetve a 90/424/EGK határozat módosításáról, továbbá a 88/192/EGK határozat hatályon kívül helyezéséről szóló, 1992. július 13-i 92/438/EGK tanácsi határozatra (2) és különösen annak 12. cikkére,
mivel:
(1)
Az integrált számítógépes állat-egészségügyi rendszer kifejlesztéséről szóló, 2003. december 30-i 2003/24/EK bizottsági határozat (3) előírja a TRACES-rendszer bevezetését.
(2)
A harmadik országokból behozott termékeknek a közösségi állat-egészségügyi határállomásokon való állat-egészségügyi ellenőrzésére vonatkozó eljárások megállapításáról szóló, 2004. január 22-i 136/2004/EK bizottsági rendeletben (4) előírt közös állat-egészségügyi beléptetési okmányokban szereplő valamennyi adatnak a TRACES-be való felvétele a munkateher igen jelentős növekedésével jár az állat-egészségügyi határállomások számára.
(3)
A harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvben (5) megállapított különleges eljárásoknak alávetett állati eredetű termékek Közösségbe való behozatalát azonban a TRACES-en keresztül kell bejelenteni.
(4)
A TRACES-rendszer bevezetéséről és a 92/486/EGK határozat módosításáról szóló, 2004. március 30-i 2004/292/EK bizottsági határozat (6)2004. április 1-jétől írja elő a TRACES-rendszer használatát a tagállamok számára.
(5)
A tagállamoknak időre van szükségük ahhoz, hogy a szállítókkal felismertessék e rendszer jelentőségét, és képzésben részesítsék őket annak érdekében, hogy aktívan részt vegyenek az adatoknak a TRACES-be való felvételében.
(6)
Alaposan ki kell próbálni a TRACES és az egyes tagállamok jelenlegi egészségügyi nyilatkozattételi információs rendszerei közötti kapcsolatokat.
(7)
A 2004/292/EK határozatot ennek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/292/EK határozat 3. cikkének (2) bekezdése helyébe a következő szöveg lép:
„(2) A tagállamok biztosítják, hogy 2004. december 31-től az alábbi adatok kerüljenek be a TRACES-be:
a)
a kereskedelemhez kapcsolódó bizonyítványok I. és II. része, vizsgálatok elvégzése esetén pedig a III. része;
b)
a Közösségbe belépő valamennyi állat közös állat-egészségügyi beléptetési okmánya;
c)
valamennyi visszautasított szállítmány, valamint a 97/78/EK irányelvben foglalt következő különleges eljárásoknak alávetett valamennyi termék közös állat-egészségügyi beléptetési okmánya:
i.
a 8. cikk (4) bekezdése szerinti sajátos felügyeleti eljárás,
ii.
harmadik országból egy másik harmadik országba irányuló tranzit esetén alkalmazandó eljárás a 11. cikk (1) bekezdése szerint,
iii.
vámszabad területre, vámszabad raktárba vagy vámraktárba történő beléptetésre vonatkozó eljárás a 12. cikk (1) bekezdése szerint,
iv.
tengeri közlekedési eszközök ellátására vonatkozó eljárás a 13. cikk (1) bekezdése szerint,
v.
közösségi eredetű termékek szállítmányának újbóli behozatalára vonatkozó eljárás a 15. cikk (1) bekezdése szerint.
(3) A (2) bekezdés c) pontjának sérelme nélkül a tagállamok biztosítják, hogy 2005. június 30-tól a TRACES - az alkalmazandó vámszabályoktól függetlenül - tartalmazza a Közösségbe belépő valamennyi termék közös állat-egészségügyi beléptetési okmányát.”
2. cikk
E határozatnak a tagállamok a címzettjei.
Kelt Brüsszelben, 2005. február 9-én.